แลนด์ฯรับฝากพ่วงประกัน
แบงก์แลนด์ฯ รับวันแม่ ออกเงินฝากพ่วงประกันชีวิตคุ้มครอง 25 เท่า
11 ส.ค. 2559

แบงก์แลนด์ฯ รับวันแม่ ออกเงินฝากพ่วงประกันชีวิตคุ้มครอง 25 เท่า
นายไพรัช ตระหง่านเรือง ผู้ช่วยกรรมการผู้จัดการ สายงานกิจการสาขา ธนาคารแลนด์ แอนด์ เฮ้าส์ เปิดเผยว่า เนื่องในโอกาสวันแม่ ธนาคารได้ออกผลิตภัณฑ์เงินฝากออมทรัพย์คุ้มครองชีวิต ที่ได้ทั้งการคุ้มครองชีวิตและได้รับดอกเบี้ยสูง เพื่อเป็นทางเลือกให้กับลูกค้าที่ต้องการเก็บออมและได้รับความคุ้มครองกรณีเสียชีวิตจากอุบัติเหตุทั่วโลก ข้อดีคือลูกค้าไม่ต้องจ่ายค่าเบี้ยประกัน ไม่ต้องตรวจสุขภาพ ที่พิเศษคือเปิดบัญชีเงินฝากออมทรัพย์คุ้มครองชีวิต จะได้รับความคุ้มครองชีวิตจนถึงอายุ 70 ปีในทันที
ทั้งนี้ เงินฝากดังกล่าวประกอบด้วยบัญชีเงินฝากออมทรัพย์คุ้มครองชีวิต แผน 1 เริ่มต้นฝากขั้นต่ำเพียง 1,000 บาท รับความคุ้มครองกรณีเสียชีวิตจากอุบัติเหตุทั่วโลกถึง 25 เท่าของยอดเงินฝากคงเหลือ วงเงินคุ้มครองสูงสุด 5 ล้านบาท ดอกเบี้ยสูงสุด 0.5% ต่อปี บัญชีเงินฝากออมทรัพย์คุ้มครองชีวิต แผน 2 ฝากขั้นต่ำ 1 แสนบาท รับความคุ้มครองกรณีเสียชีวิตจากอุบัติเหตุทั่วโลก 3 เท่าของยอดเงินฝากคงเหลือ วงเงินคุ้มครองสูงสุด 15 ล้านบาท พร้อมรับดอกเบี้ยสูง 1.5% ต่อปี และรับดอกเบี้ยรายเดือน
นอกจากนี้ เงินฝากออมทรัพย์คุ้มครองชีวิตดังกล่าว ลูกค้ายังสามารถฝากหรือถอนเงินได้ไม่จำกัดจำนวนครั้งเหมือนเงินฝากออมทรัพย์ทั่วไป